钦定古今图书集成/历象汇编/乾象典/第037卷 > 《罗雅谷月离历指》 > 《论太阴晦朔伏见》
## 钦定古今图书集成/历象汇编/乾象典/第037卷 > 《罗雅谷月离历指》 > 《论太阴晦朔伏见》

太阴晦朔伏见，古今立论，疏密迥殊。汉儒《洪范传》曰：
“晦而月见西方，谓之朏。”〈亦曰朓〉“朏者，政缓所致；朔而月
见东方，谓之侧匿。侧匿者，政急所致。夫晦在朔后，晦
失也；朔在晦前，朔失也。历则失之，而归咎于政，诬甚
矣。”唐历家以晦日之晨，月见东方，因立进朔之法，使
月隐晦晨，明藏朔夕，此则钩索未能，而妄生迁变。使
月有两朔，食乃在晦，将谁欺乎？《宋、元史》皆非之，颇为
辨晰，然未能缕形其所以然也。夫月距晦朔，见有疾
迟，因乎天度，因乎地度。即此方近处，合朔于亥子之
交，而甲日之晨，乙日之夕，两见微明，亦时有之。此之
进退，将安往焉？况海以南数千里，则有甲晨乙夕，终
岁恒见者；漠以北数千里，则有朔在午中，朝暮皆见
者。亦将使晨隐夕藏，其可得乎？今法若时若地，应速
应迟，皆从筹算可密推；用仪器可指数。先事可豫言，
临时可确按，又何庸转移避就为也。以此备述所繇，
征之度数如下论：

问：“太阴合朔以后，恒以三日见于西方，亦有二日者。
其在晦以前亦如之，何故？”曰：“是其因有三○：一、因赤
道上之黄道升降度，有正有斜。正升则斜降，斜升则
正降。正升斜降者，秋半周六宫。”〈秋分左右各三宫〉是也。“斜升
正降”者，春半周六宫。〈春分左右各三宫〉是也。〈皆论斜球非正平球〉“正升”
者，赤道之升度多，黄道之升度少。“正降”者，赤道之降
数多，黄道之降数少，斜升、斜降则反是。

“凡南极出地者” ，与上《论》悉相反。

若太阴离正降六宫，则朔后疾见。若离斜降六宫，则
朔后迟见。其在晦前亦如之。《离》正升六宫则迟隐，离
斜升六宫则疾隐也。